P. Prokopovič, minister dopravy, pôšt a telekomunikácií SR: (2005-06-30):
Vážené pani poslankyne, vážení páni poslanci, dovoľte mi predložiť vám správu o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky za rok 2004. K vypracovaniu predmetnej správy pristúpil Úrad jadrového dozoru Slovenskej republiky v zmysle § 4 ods. 1 písm. h) zákona č. 541/2004 Z. z. o mierovom využívaní atómovej energie. Správa Úradu jadrového dozoru Slovenskej republiky za rok 2004 obsahuje hlavné činnosti Úradu jadrového dozoru, teda dozor nad bezpečnosťou jadrových zariadení v Slovenskej republike, plnenie medzinárodných záväzkov Slovenskej republiky v oblasti využívania jadrovej energie, činnosti v oblasti havarijnej pripravenosti, významné aktivity v medzinárodnej spolupráci a pri informovaní verejnosti. V legislatívnej oblasti najdôležitejšou udalosťou bolo postupné schvaľovanie nového zákona o mierovom využívaní jadrovej energie a príprava nových vykonávacích vyhlášok k tomuto zákonu. V oblasti posudzovania a hodnotenia Úrad jadrového dozoru Slovenskej republiky venoval veľkú pozornosť najmä dokumentácii týkajúcej sa modifikácií a zmien, ktoré sa realizujú v rámci modernizácie jadrovej elektrárne V 2, dokumentácii vypracúvanej pre odstavenie jadrovej elektrárne V 1, ale tiež aj iným projektom, ktoré sú pripravované pre našej jadrové zariadenia na prepracovanie rádioaktívnych odpadov. V rámci inšpekcií sa Úrad jadrového dozoru zameral na kontrolu plnenia zákonných požiadaviek, na kontrolu súladu medzi bezpečnostnou dokumentáciou a reálnym vyhodnotením, resp. skutočným uplatňovaním tejto dokumentácie. Na základe posudzovaných informácií a výsledkov z inšpekcií je možné vo všeobecnosti konštatovať, že jadrové zariadenia na Slovensku boli v roku 2004 prevádzkované bezpečne a spoľahlivo, bez závažných udalostí, ktoré by mali neprimeraný vplyv na personál, obyvateľstvo alebo životné prostredie. Najvýznamnejšou udalosťou v oblasti plnenia medzinárodných záväzkov v roku 2004 bola ratifikácia Dodatkového protokolu k Zmluve o nešírení jadrových zbraní, ktorou sa Slovenská republika pripojila k požiadavke na transparentné a jednoznačné využívanie jadrovej energie iba na mierové účely. Po vstupe Slovenskej republiky do Európskej únie sa zástupcovia úradu pravidelne zúčastňovali zasadnutí pracovných výborov a skupín Komisie a Rady. Úrad jadrového dozoru sa aj v minulom roku aktívne zapájal do spolupráce s medzinárodnými organizáciami a združeniami, ako sú Medzinárodná agentúra pre atómovú energiu, Organizácia Zmluvy o všeobecnom zákaze jadrových skúšok, Agentúra pre atómovú energiu pri Organizácii pre hospodársku spoluprácu a rozvoj, ďalej spolupracoval s komisiami Európskej únie a ďalšími medzinárodnými odbornými inštitúciami. V rámci bilaterálnych kontaktov prebiehala spolupráca nielen so susednými štátmi, ale aj s USA, Spolkovou republikou Nemecko, Japonskom a Veľkou Britániou. Správa o stave jadrovej bezpečnosti jadrových zariadení na území Slovenskej republiky a o činnosti Úradu jadrového dozoru Slovenskej republiky za rok 2004 bola prerokovaná a vzatá na vedomie na rokovaní vlády Slovenskej republiky uznesením č. 371 z 10. mája 2005. Ďakujem, pán predsedajúci.